緣識  其二
作者：宋太宗
朝代：宋

paragraphs: 自家未達莫來看，解者衆生真是漢。
世塗煩惱一齊休，修取菩提心不亂。
天覺因明凡聖同，苦空圓滿光不散。
含識緣中曉了難，愛河須渡達彼岸。
我見人見衆生見，菩薩行持終不憚。
離貪嗔，絕情欲，定相安然無反覆。
從頭法歸鎮長開，鬰鬰黄花生翠竹。
天高地廣遍周遊，十方妙色能照燭。
七寶山高三界中，拔去浮雲沈水淥。
離他一念是因緣，珍重賢聖皆知足。